
Noteikumi par atlīdzināmās mācību maksas apmēru un atlīdzināšanas kārtību
Izdoti saskaņā ar Tieslietu akadēmijas likuma 4. panta otro daļu
· 1. Noteikumi nosaka tiesnesim vai prokuroram, kurš tiesneša vai prokurora amata pretendenta statusā ir piedalījies Tieslietu akadēmijas organizētajās tiesneša vai prokurora amata pretendentu mācībās par maksu (turpmāk – mācības), atlīdzināmās mācību maksas apmēru un mācību maksas atlīdzināšanas kārtību.
· 2. Tiesnesim vai prokuroram tiek atlīdzināta mācību maksa 100 procentu apmērā saskaņā ar Tieslietu akadēmijas cenrādi, kas bija spēkā brīdī, kad mācības tika apmeklētas.
· 3. Tiesnesis vai prokurors iesniegumu par mācību maksas atlīdzināšanu iesniedz Tieslietu akadēmijas direktoram 30 dienu laikā pēc pozitīva pirmreizējā profesionālās darbības novērtējuma saņemšanas. Tieslietu akadēmijas direktors minēto iesniegumu izskata Administratīvā procesa likuma noteiktajā kārtībā.
· 4. Tiesnesis vai prokurors iesniegumā norāda:
· 4.1. vārdu, uzvārdu, personas kodu un kontaktinformāciju;
· 4.2. mācību periodu (no kura līdz kuram datumam persona piedalījās mācībās);
· 4.3. kredītiestādes nosaukumu un sava konta numuru;
· 4.4. datumu, kad saņemts pozitīvs pirmreizējs profesionālās darbības novērtējums.
· 5. Tieslietu akadēmijas direktors, izskatot iesniegumu, pārbauda tā atbilstību šo noteikumu 3. un 4. punkta prasībām, kā arī pārliecinās, ka tiesnesis vai prokurors ir piedalījies mācībās ne vēlāk kā divus gadus pirms iecelšanas vai apstiprināšanas amatā.
· 6. Tieslietu akadēmijas direktors, izskatot iesniegumu, ir tiesīgs pieprasīt tiesnesim, prokuroram vai attiecīgajai tiesu vai prokuratūras pašpārvaldes organizācijai papildu informāciju vai dokumentus, kas apliecina tiesneša vai prokurora atbilstību šajos noteikumos minētajiem kritērijiem.
· 7. Pēc lēmuma pieņemšanas par mācību maksas atlīdzināšanu, Tieslietu akadēmija to atlīdzina 10 darba dienu laikā.

